title: Regulamentul de punere în aplicare (UE) 2020/642 al Comisiei din 12 mai 2020 de aprobare a substanței de bază L-cisteină, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE)

text:
                  13.5.2020

                  RO

                  Jurnalul Oficial al Uniunii Europene

                  L 150/134

         REGULAMENTUL DE PUNERE ÎN APLICARE (UE) 2020/642 AL COMISIEI
         din 12 mai 2020
         de aprobare a substanței de bază L-cisteină, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 23 alineatul (5) coroborat cu articolul 13 alineatul (2),
         întrucât:

                     (1)

                     Comisia a primit la 9 februarie 2018, din partea Soleo-EcoSolutions, o cerere de aprobare a L-cisteinei ca substanță de bază. Cererea respectivă a fost însoțită de informațiile solicitate la articolul 23 alineatul (3) al doilea paragraf.

                     (2)

                     Comisia a solicitat asistență științifică din partea Autorității Europene pentru Siguranța Alimentară (denumită în continuare „autoritatea”). La 29 ianuarie 2019 (2), autoritatea a prezentat Comisiei un raport tehnic privind L-cisteina. La 17 iulie 2019, Comisia a prezentat raportul de reexaminare (3) și un proiect al prezentului regulament Comitetului permanent pentru plante, animale, produse alimentare și hrană pentru animale.

                     (3)

                     Informațiile furnizate de solicitant arată că L-cisteina îndeplinește criteriile unui produs alimentar, astfel cum este definit la articolul 2 din Regulamentul (CE) nr. 178/2002 al Parlamentului European și al Consiliului (4). În plus, substanța nu este utilizată predominant în scopul protecției plantelor, dar este totuși utilă pentru protecția plantelor în compoziția unui produs constând în substanța respectivă. Prin urmare, ea trebuie considerată substanță de bază.

                     (4)

                     Din examinările efectuate reiese că este de așteptat ca substanța L-cisteină să îndeplinească, în general, cerințele prevăzute la articolul 23 din Regulamentul (CE) nr. 1107/2009, în special în ceea ce privește utilizările examinate și detaliate în raportul de analiză întocmit de Comisie. Prin urmare, este adecvat să se aprobe L‐cisteina ca substanță de bază.

                     (5)

                     Cu toate acestea, în conformitate cu articolul 13 alineatul (2) coroborat cu articolul 6 din Regulamentul (CE) nr. 1107/2009 și ținând seama de cunoștințele științifice și tehnice actuale, este necesar să se includă anumite condiții de aprobare, detaliate în anexa I la prezentul regulament.

                     (6)

                     În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (5) ar trebui modificată în consecință.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Aprobarea unei substanțe de bază
            Se aprobă L-cisteina ca substanță de bază, astfel cum se prevede în anexa I.

            Articolul 2
            Modificarea Regulamentului de punere în aplicare (UE) nr. 540/2011
            Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 mai 2020.

                  Pentru Comisie

                  Președintele

               Ursula VON DER LEYEN

            (1)  JO L 309, 24.11.2009, p. 1.

            (2)  EFSA (Autoritatea Europeană pentru Siguranța Alimentară), 2019. Raport tehnic referitor la rezultatul consultării cu statele membre și cu EFSA privind cererea de aprobare a L-cisteinei ca substanță de bază, pentru a fi utilizată în domeniul protecției plantelor ca insecticid. Materiale conexe ale EFSA, 2019: EN-1562. p. 46. doi:10.2903/sp.efsa.2019.EN-1562.

            (3)  Raportul final de reexaminare pentru substanța de bază L-cisteină finalizat în cadrul Comitetului permanent pentru plante, animale, produse alimentare și hrană pentru animale în cadrul reuniunii sale din 24 martie 2020 în vederea aprobării L-cisteinei ca substanță de bază în conformitate cu Regulamentul (CE) nr. 1107/2009 (SANTE/11056/2019).

            (4)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

            (5)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I

                        Denumire comună, numere de identificare

                        Denumire IUPAC

                        Puritate  (1)

                        Data aprobării

                        Dispoziții specifice

                        L-cisteină (E 920)
                        Nr. CAS: 52-89-1
                        EINECS: 200-157-7
                        (Clorhidrat de L-cisteină)
                        Nr. CAS: 7048-04-6
                        EINECS: 615-117-8
                        (Clorhidrat monohidrat de L-cisteină)

                        Clorhidrat de L-cisteină (1:1)

                        Min. 98,0 % de clorhidrat de L-cisteină (raportat la substanța anhidră)
                        Calitate alimentară, în conformitate cu Regulamentul (UE) nr. 231/2012 al Comisiei  (2).
                        max. 1,5 mg/kg As
                        max. 5 mg/kg Pb

                        2.6.2020

                        L-cisteina (E 920) se utilizează în amestec cu o matrice (făină, calitate alimentară) la o concentrație de maximum 8 % (de clorhidrat de L-cisteină, raportat la substanța anhidră), în conformitate cu condițiile specifice incluse în concluziile raportului de reexaminare privind L-cisteina (SANTE/11056/2019), în special în apendicele I și II la respectivul raport.

               (1)  Detalii suplimentare cu privire la identitatea, specificațiile și modul de utilizare a substanței de bază sunt prezentate în raportul de reexaminare.

               (2)  Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).

            ANEXA II
            În partea C din anexa la Regulamentul de punere în aplicare (UE) nr. 540/2011 se adaugă următoarea rubrică:

                           Număr

                           Denumire comună, numere de identificare

                           Denumire IUPAC

                           Puritate (1)

                           Data aprobării

                           Dispoziții specifice

                           „21

                           L-cisteină (E 920)
                           Nr. CAS: 52-89-1
                           EINECS: 200-157-7
                           (Clorhidrat de L-cisteină)
                           Nr. CAS: 7048-04-6
                           EINECS: 615-117-8
                           (Clorhidrat monohidrat de L-cisteină)

                           Clorhidrat de L-cisteină (1:1)

                           Min. 98,0 % de clorhidrat de L-cisteină (raportat la substanța anhidră)
                           Calitate alimentară, în conformitate cu Regulamentul (UE) nr. 231/2012 al Comisiei.
                           max. 1.5 mg/kg As
                           max. 5 mg/kg Pb

                           2.6.2020

                           L-cisteina (E 920) se utilizează în amestec cu o matrice (făină, calitate alimentară) la o concentrație de maximum 8 % (de clorhidrat de L-cisteină, raportat la substanța anhidră) , în conformitate cu condițiile specifice incluse în concluziile raportului de reexaminare privind L-cisteina (SANTE/11056/2019), în special în apendicele I și II la respectivul raport.”

               (1)  Detalii suplimentare cu privire la identitatea, specificațiile și modul de utilizare a substanței de bază sunt prezentate în raportul de reexaminare.


title: Regulamentul de punere în aplicare (UE) 2020/645 al Comisiei din 7 mai 2020 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Pataca de Galicia”/„Patata de Galicia” (IGP)]

text:
                  14.5.2020

                  RO

                  Jurnalul Oficial al Uniunii Europene

                  L 151/1

         REGULAMENTUL DE PUNERE ÎN APLICARE (UE) 2020/645 AL COMISIEI
         din 7 mai 2020
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Pataca de Galicia”/„Patata de Galicia” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Spaniei de aprobare a unei modificări a caietului de sarcini al indicației geografice protejate „Pataca de Galicia”/„Patata de Galicia”, înregistrată în temeiul Regulamentului (CE) nr. 148/2007 al Comisiei (2), astfel cum a fost modificat prin Regulamentul (UE) nr. 1366/2011 al Comisiei (3).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (4), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Pataca de Galicia”/„Patata de Galicia” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 mai 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 148/2007 al Comisiei din 15 februarie 2007 privind înregistrarea anumitor denumiri în Registrul denumirilor de origine protejate și al indicațiilor geografice protejate [Geraardsbergse mattentaart (IGP) – Pataca de Galicia sau Patata de Galicia (IGP) – Poniente de Granada (DOP) – Gata-Hurdes (DOP) – Patatas de Prades sau Patates de Prades (IGP) – Mantequilla de Soria (DOP) – Huile d’olive de Nîmes (DOP) – Huile d’olive de Corse sau Huile d’olive de Corse-Oliu di Corsica (DOP) – Clémentine de Corse (IGP) – Agneau de Sisteron (IGP) – Connemara Hill Lamb sau Uain Sléibhe Chonamara (IGP) – Sardegna (DOP) – Carota dell’Altopiano del Fucino (IGP) – Stelvio sau Stilfser (DOP) – Limone Femminello del Gargano (IGP) – Azeitonas de Conserva de Elvas e Campo Maior (DOP) – Chouriça de Carne de Barroso-Montalegre (IGP) – Chouriço de Abóbora de Barroso-Montalegre (IGP) – Sangueira de Barroso-Montalegre (IGP) – Batata de Trás-os-Montes (IGP) – Salpicăo de Barroso-Montalegre (IGP) – Alheira de Barroso-Montalegre (IGP) – Cordeiro de Barroso, Anho de Barroso sau Borrego de leite de Barroso (IGP) – Azeite do Alentejo Interior (DOP) – Paio de Beja (IGP) – Linguíça do Baixo Alentejo sau Chouriço de carne do Baixo Alentejo (IGP) – Ekstra deviško oljčno olje Slovenske Istre (DOP)] (JO L 46, 16.2.2007, p. 14).

            (3)  Regulamentul de punere în aplicare (UE) nr. 1366/2011 al Comisiei din 19 decembrie 2011 de aprobare a unor modificări care nu sunt minore din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Pataca de Galicia/Patata de Galicia (IGP)] (JO L 341, 22.12.2011, p. 29).

            (4)  JO C 434, 27.12.2019, p. 11.


title: Regulamentul de punere în aplicare (UE) 2020/646 al Comisiei din 13 mai 2020 de aprobare a substanței active senecioat de lavandulil, ca substanță cu risc redus, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare a Regulamentului de punere în aplicare (UE) nr. 540/2011 (Text cu relevanță pentru SEE)

text:
                  14.5.2020

                  RO

                  Jurnalul Oficial al Uniunii Europene

                  L 151/3

         REGULAMENTUL DE PUNERE ÎN APLICARE (UE) 2020/646 AL COMISIEI
         din 13 mai 2020
         de aprobare a substanței active senecioat de lavandulil, ca substanță cu risc redus, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare a Regulamentului de punere în aplicare (UE) nr. 540/2011
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE (1) ale Consiliului, în special articolul 13 alineatul (2) coroborat cu articolul 22 alineatul (1),
         întrucât:

                     (1)

                     În conformitate cu articolul 7 alineatul (1) din Regulamentul (CE) nr. 1107/2009, Suterra Europe Biocontrol S.L. a prezentat Italiei, la 17 iulie 2015, o cerere de aprobare a substanței active senecioat de lavandulil.

                     (2)

                     În conformitate cu articolul 9 alineatul (3) din regulamentul respectiv, la 29 decembrie 2016, Italia, în calitate de stat membru raportor, a notificat solicitantului, celorlalte state membre, Comisiei și Autorității Europene pentru Siguranța Alimentară (denumită în continuare „autoritatea”) admisibilitatea cererii.

                     (3)

                     La 22 august 2017, statul membru raportor a transmis un proiect de raport de evaluare Comisiei, o copie fiind trimisă autorității, în care s-a evaluat dacă este de așteptat ca substanța activă în cauză să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (4)

                     Autoritatea s-a conformat articolului 12 alineatul (1) din Regulamentul (CE) nr. 1107/2009. În conformitate cu articolul 12 alineatul (3) din Regulamentul (CE) nr. 1107/2009, ea a cerut solicitantului să furnizeze informații suplimentare statelor membre, Comisiei și autorității. Evaluarea informațiilor suplimentare de către statul membru raportor a fost transmisă autorității la 9 octombrie 2018, sub forma unui proiect de raport de evaluare actualizat.

                     (5)

                     La 4 ianuarie 2019, autoritatea a comunicat solicitantului, statelor membre și Comisiei concluzia (2) sa cu privire la posibilitatea ca substanța activă Senecioat de lavandulil să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a pus concluzia sa la dispoziția publicului.

                     (6)

                     La 22 octombrie 2019, Comisia a prezentat Comitetului permanent pentru plante, animale, produse alimentare și hrană pentru animale raportul de reexaminare privind senecioatul de lavandulil, iar, la 23 martie 2020, a prezentat un proiect de regulament care prevede aprobarea senecioatului de lavandulil.

                     (7)

                     Solicitantului i s-a oferit posibilitatea de a transmite observații cu privire la raportul de reexaminare.

                     (8)

                     Cu privire la una sau mai multe utilizări reprezentative ale cel puțin unui produs de protecție a plantelor care conține substanța activă, în special în ceea ce privește utilizările examinate și detaliate în raportul de reexaminare, s-a stabilit că sunt îndeplinite criteriile de aprobare prevăzute la articolul 4 din Regulamentul (CE) nr. 1107/2009.

                     (9)

                     În plus, Comisia consideră că senecioatul de lavandulil este o substanță activă cu risc redus, în conformitate cu articolul 22 din Regulamentul (CE) nr. 1107/2009. Senecioatul de lavandulil nu este o substanță care să prezinte motive de îngrijorare și îndeplinește condițiile stabilite la punctul 5.1.3 din anexa II la Regulamentul (CE) nr. 1107/2009.

                     (10)

                     Prin urmare, este adecvat să se aprobe substanța senecioat de lavandulil ca substanță cu risc redus.

                     (11)

                     Cu toate acestea, în conformitate cu articolul 13 alineatul (2) coroborat cu articolul 6 din Regulamentul (CE) nr. 1107/2009 și având în vedere cunoștințele științifice și tehnice actuale, este necesară includerea anumitor condiții.

                     (12)

                     În conformitate cu articolul 13 alineatul (4) din Regulamentul (CE) nr. 1107/2009, Regulamentul de punere în aplicare (UE) nr. 540/2011 al Comisiei (3) ar trebui modificat în consecință.

                     (13)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Aprobarea substanței active
            Substanța activă senecioat de lavandulil, astfel cum este specificată în anexa I, este autorizată sub rezerva îndeplinirii condițiilor prevăzute în anexa menționată anterior.

            Articolul 2
            Modificarea Regulamentului de punere în aplicare (UE) nr. 540/2011
            Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 mai 2020.

                  Pentru Comisie

                  Președintele

               Ursula VON DER LEYEN

            (1)  JO L 309, 24.11.2009, p. 1.

            (2)  EFSA Journal 2020;18(3):5588.

            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I

                        Denumire comună, numere de identificare

                        Denumire IUPAC

                        Puritate  (1)

                        Data aprobării

                        Expirarea aprobării

                        Dispoziții specifice

                        Senecioat de lavandulil
                        Nr. CAS: 23960-07-8
                        Nr. CIPAC: nealocat

                        3-Metilbut-2-enoat de(RS)-5-metil-2-(prop-1-en-2-il)hex-4-en-1-il

                        ≥ 894 g/kg

                        3 iunie 2020

                        3 iunie 2035

                        În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului de reexaminare privind substanța senecioat de lavandulil, în special de apendicele I și II ale acestuia.
                        Statul membru evaluează orice extindere a modelului de utilizare dincolo de distribuitoarele pasive, pentru a stabili dacă extinderile propuse ale utilizării îndeplinesc cerințele de la articolul 29 alineatul (1) din Regulamentul (CE) nr. 1107/2009 și ale principiilor uniforme prevăzute în Regulamentul (UE) nr. 546/2011 al Comisiei  (2).

               (1)  Detalii suplimentare privind identitatea și specificațiile substanței active se găsesc în raportul de reexaminare.

               (2)  Regulamentul (UE) nr. 546/2011 al Comisiei din 10 iunie 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește principiile uniforme de evaluare și autorizare a produselor de protecție a plantelor (JO L 155, 11.6.2011, p. 127).

            ANEXA II
            În partea D din anexa la Regulamentul de punere în aplicare (UE) nr. 540/2011 se adaugă următoarea rubrică:

                           „19

                           Senecioat de lavandulil
                           Nr. CAS: 23960-07-8
                           Nr. CIPAC: nealocat

                           3-Metilbut-2-enoat de(RS)-5-metil-2-(prop-1-en-2-il)hex-4-en-1-il

                           ≥ 894 g/kg

                           3 iunie 2020

                           3 iunie 2035

                           În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului de reexaminare privind substanța senecioat de lavandulil, în special de apendicele I și II ale acestuia.
                           Statul membru evaluează orice extindere a modelului de utilizare dincolo de distribuitoarele pasive, pentru a stabili dacă extinderile propuse ale utilizării îndeplinesc cerințele de la articolul 29 alineatul (1) din Regulamentul (CE) nr. 1107/2009 și ale principiilor uniforme prevăzute în Regulamentul (UE) nr. 546/2011 al Comisiei (*1).

               (*1)  Regulamentul (UE) nr. 546/2011 al Comisiei din 10 iunie 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește principiile uniforme de evaluare și autorizare a produselor de protecție a plantelor (JO L 155, 11.6.2011, p. 127).”


title: Regulamentul de punere în aplicare (UE) 2020/653 al Comisiei din 14 mai 2020 de rectificare a Regulamentelor de punere în aplicare (UE) nr. 540/2011 și (UE) 2019/706 în ceea ce privește numărul CAS al substanței active carvonă (Text cu relevanță pentru SEE)

text:
                  15.5.2020

                  RO

                  Jurnalul Oficial al Uniunii Europene

                  L 152/1

         REGULAMENTUL DE PUNERE ÎN APLICARE (UE) 2020/653 AL COMISIEI
         din 14 mai 2020
         de rectificare a Regulamentelor de punere în aplicare (UE) nr. 540/2011 și (UE) 2019/706 în ceea ce privește numărul CAS al substanței active carvonă
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1),
         întrucât:

                     (1)

                     Regulamentul de punere în aplicare (UE) 2019/706 al Comisiei (2) a reînnoit aprobarea substanței active carvonă și a inclus-o în anexa la Regulamentul de punere în aplicare (UE) nr. 540/2011 al Comisiei (3).

                     (2)

                     După intrarea în vigoare a Regulamentului de punere în aplicare (UE) 2019/706, s-a observat o eroare în ceea ce privește numărul CAS (Chemical Abstracts Number of the American Chemical Society) utilizat pentru substanța activă carvonă în anexele la Regulamentul de punere în aplicare (UE) 2019/706.

                     (3)

                     Numărul CAS este un identificator unic al unei substanțe chimice, fiind utilizat, de asemenea, pentru o substanță activă conținută în produsele de protecție a plantelor; el este utilizat ca referință în scopul activităților comerciale și de reglementare pentru produsele chimice la nivel mondial și nu se limitează la substanțele pesticide. Coloana privind denumirea comună și numerele de identificare menționează în mod eronat „carvonă 244-16-8”. Această specificație trebuie înlocuită cu „carvonă 2244-16-8”.

                     (4)

                     Substanța activă carvonă are mai multe numere CAS. Cu toate acestea, numai un singur număr a primit aprobarea pentru utilizarea „carvonei” ca produs de protecție a plantelor. Numerele CAS, astfel cum sunt menționate în actele de punere în aplicare ale Uniunii de autorizare a substanțelor active, sunt preluate în bazele de date internaționale, iar referințele sunt utilizate în scopul autorizării ulterioare a produselor de protecție a plantelor în statele membre și în afara Uniunii. Numărul CAS 244-16-8 nu corespunde niciunei substanțe chimice înregistrate existente; prin urmare, substanța activă nu ar fi identificată în mod corespunzător în scopul aprobării produselor de protecție a plantelor. Prin urmare, având în vedere că s-ar putea crea o confuzie cu privire la identitatea substanței în cadrul gestionării și al comercializării substanțelor chimice, este necesară o corectare a numărului CAS menționat în anexele la Regulamentul de punere în aplicare (UE) 2019/706 și, prin urmare, în Regulamentul de punere în aplicare (UE) nr. 540/2011.

                     (5)

                     Din motive de claritate, este necesar să se înlocuiască anexa I la Regulamentul de punere în aplicare (UE) 2019/706 și rubrica relevantă 135 din anexa la Regulamentul de punere în aplicare (UE) nr. 540/2011.

                     (6)

                     Din motive de claritate și de securitate juridică pentru operatorii economici și autoritățile însărcinate cu aplicarea legislației, prezentul regulament ar trebui să intre în vigoare în regim de urgență.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Rectificare adusă Regulamentului de punere în aplicare (UE) 2019/706
            Anexa I la Regulamentul de punere în aplicare (UE) 2019/706 se rectifică în conformitate cu anexa I la prezentul regulament.

            Articolul 2
            Rectificarea Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se rectifică în conformitate cu anexa II la prezentul regulament.

            Articolul 3
            Intrare în vigoare
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 mai 2020.

                  Pentru Comisie

                  Președintele

               Ursula VON DER LEYEN

            (1)  JO L 309, 24.11.2009, p. 1.

            (2)  Regulamentul de punere în aplicare (UE) 2019/706 al Comisiei din 7 mai 2019 de reînnoire a aprobării substanței active carvonă, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 120, 8.5.2019, p. 11).

            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I
            Anexa I la Regulamentul de punere în aplicare (UE) 2019/706 se înlocuiește cu următorul text:

                           „Denumire comună, numere de identificare

                           Denumire IUPAC

                           Puritate  (1)

                           Data aprobării

                           Expirarea aprobării

                           Dispoziții specifice

                           carvonă
                           2244-16-8 (d-carvonă = S-carvonă = (+)-carvonă)
                           Carvonă: 602
                           d-carvonă: nealocat

                           (S)-5-izopropenil-2-metilciclohex-2-en-1-onă
                           sau
                           (S)-p-menta-6,8-dien-2-onă

                           923 g/kg d-carvonă

                           1 august 2019

                           31 iulie 2034

                           În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului privind reînnoirea aprobării substanței carvonă, în special de apendicele I și II la acesta.
                           În cadrul acestei evaluări generale, statele membre acordă o atenție deosebită:

                                       —

                                       protejării operatorilor, asigurând faptul că, în condițiile de utilizare, se prevede folosirea unor echipamente adecvate de protecție individuală.

                                 Condițiile de utilizare includ, dacă este cazul, măsuri de reducere a riscurilor. În special, ar trebui să se acorde o atenție deosebită perioadei de timp necesare înainte de intrarea în spațiile de depozitare după aplicarea produselor de protecție a plantelor care conțin carvonă.
                           Solicitantul transmite Comisiei, statelor membre și autorității informații de confirmare în ceea ce privește:

                                       —

                                       efectul proceselor de tratare a apei asupra naturii reziduurilor prezente în apele de suprafață și în apele subterane, atunci când apele de suprafață sunt captate pentru a fi utilizate ca apă potabilă.

                                 Solicitantul prezintă aceste informații în termen de doi ani de la data publicării de către Comisie a unui document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane.

               (1)  Detalii suplimentare privind identitatea și specificațiile substanței active sunt furnizate în raportul privind reînnoirea.”

            ANEXA II
            În partea B din anexa la Regulamentul de punere în aplicare (UE) nr. 540/2011, rubrica 135 privind carvona se înlocuiește cu următoarea rubrică:

                           Nr.

                           Denumire comună, numere de identificare

                           Denumire IUPAC

                           Puritate  (1)

                           Data aprobării

                           Expirarea aprobării

                           Dispoziții specifice

                           „135

                           carvonă
                           2244-16-8 (d-carvonă = S-carvonă = (+)-carvonă)
                           Carvonă: 602
                           d-carvonă: nealocat

                           (S)-5-izopropenil-2-metilciclohex-2-en-1-onă
                           sau
                           (S)-p-menta-6,8-dien-2-onă

                           923 g/kg d-carvonă

                           1 august 2019

                           31 iulie 2034

                           În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului privind reînnoirea aprobării substanței carvonă, în special de apendicele I și II la acesta.
                           În cadrul acestei evaluări generale, statele membre acordă o atenție deosebită:

                                       —

                                       protejării operatorilor, asigurând faptul că, în condițiile de utilizare, se prevede folosirea unor echipamente adecvate de protecție individuală.

                                 Condițiile de utilizare includ, dacă este cazul, măsuri de reducere a riscurilor. În special, ar trebui să se acorde o atenție deosebită perioadei de timp necesare înainte de intrarea în spațiile de depozitare după aplicarea produselor de protecție a plantelor care conțin carvonă.
                           Solicitantul transmite Comisiei, statelor membre și autorității informații de confirmare în ceea ce privește:

                                       —

                                       efectul proceselor de tratare a apei asupra naturii reziduurilor prezente în apele de suprafață și în apele subterane, atunci când apele de suprafață sunt captate pentru a fi utilizate ca apă potabilă.

                                 Solicitantul prezintă aceste informații în termen de doi ani de la data publicării de către Comisie a unui document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane.”

               (1)  Detalii suplimentare privind identitatea și specificațiile substanței active sunt furnizate în raportul privind reînnoirea.


title: Regulamentul de punere în aplicare (UE) 2020/658 al Comisiei din 15 mai 2020 de modificare a Regulamentului de punere în aplicare (UE) 2015/309 de instituire a unei taxe compensatorii definitive și de percepere definitivă a taxei provizorii aplicate importurilor de anumiți păstrăvi-curcubeu originari din Turcia în urma unei reexaminări intermediare în conformitate cu articolul 19 alineatul (4) din Regulamentul (UE) 2016/1037 al Parlamentului European și al Consiliului

text:
                  18.5.2020

                  RO

                  Jurnalul Oficial al Uniunii Europene

                  L 155/3

         REGULAMENTUL DE PUNERE ÎN APLICARE (UE) 2020/658 AL COMISIEI
         din 15 mai 2020
         de modificare a Regulamentului de punere în aplicare (UE) 2015/309 de instituire a unei taxe compensatorii definitive și de percepere definitivă a taxei provizorii aplicate importurilor de anumiți păstrăvi-curcubeu originari din Turcia în urma unei reexaminări intermediare în conformitate cu articolul 19 alineatul (4) din Regulamentul (UE) 2016/1037 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (1) („regulamentul de bază”), în special articolul 19,
         întrucât:
         1.   PROCEDURA

         1.1.   Anchetele precedente și măsurile în vigoare

                     (1)

                     Prin Regulamentul de punere în aplicare (UE) 2015/309 al Comisiei (2) (denumit în continuare „regulamentul inițial”), Comisia a instituit taxe compensatorii definitive la importurile de anumiți păstrăvi-curcubeu originari din Turcia (denumite în continuare „măsurile în vigoare”). Aceste taxe au fost cuprinse între 6,9 % și 9,5 %.

                     (2)

                     La 4 iunie 2018, în urma unei reexaminări intermediare parțiale privind subvenționarea tuturor producătorilor-exportatori, Comisia a decis să mențină măsurile stabilite inițial [Regulamentul de punere în aplicare (UE) 2018/823 al Comisiei (3)]. Comisia a constatat că modificarea legislativă din dreptul turc privind subvențiile pentru producătorii de păstrăvi, care a făcut obiectul reexaminării, nu justifica revizuirea taxelor compensatorii pentru toți producătorii de păstrăvi din Turcia. Cu toate acestea, s-a observat că impactul modificării legislative era diferit la nivel de societate comercială și depindea de situația specifică a fiecăreia dintre acestea (4).

               1.2.   Cererea de reexaminare intermediară parțială

                     (3)

                     La 5 iunie 2018, unul dintre producătorii-exportatori din Turcia, „BAFA Su Ürünleri Yavru Üretim Merkezi Sanayi Ticaret AŞ”, făcând parte din grupul Kiliç (denumit în continuare „solicitantul”), a introdus o cerere de reexaminare intermediară parțială care se limitează la examinarea subvenționării în ceea ce îl privește.

                     (4)

                     Solicitantul a susținut că împrejurările privind subvenționarea din Turcia pe care s-au bazat măsurile existente în cazul său s-au schimbat și că modificările aveau un caracter durabil în ceea ce îl privește pe solicitant.

               1.3.   Deschiderea unei reexaminări intermediare parțiale

                     (5)

                     În urma informării statelor membre și după ce a constatat că există suficiente probe care să justifice deschiderea unei proceduri de reexaminare intermediară parțială, Comisia a anunțat, la 22 mai 2019, printr-un aviz publicat în Jurnalul Oficial al Uniunii Europene (denumit în continuare „avizul de deschidere”) (5), deschiderea reexaminării intermediare parțiale, în conformitate cu articolul 19 alineatul (1) din regulamentul de bază, limitată la examinarea subvenției în ceea ce îl privește pe solicitant.

               1.4.   Perioada anchetei de reexaminare

                     (6)

                     Perioada anchetei de reexaminare („PAR”) s-a derulat între 1 ianuarie 2018 și 31 decembrie 2018.

               1.5.   Părțile interesate

                     (7)

                     În avizul de deschidere, Comisia a invitat părțile interesate să participe la anchetă. În plus, a informat în mod specific solicitantul, industria din Uniune (asociația producătorilor) și autoritățile turce cu privire la deschiderea reexaminării intermediare parțiale.

                     (8)

                     Părților interesate li s-a oferit posibilitatea de a-și face cunoscute punctele de vedere în scris și de a solicita o audiere până la termenul stabilit în avizul de deschidere.

                     (9)

                     Asociația daneză de acvacultură, asociația de producători care a reprezentat solicitantul în ancheta inițială (denumită în continuare „DAO”), a depus o cerere. DAO a fost de părere că modificările aduse de autoritățile turce cadrului juridic nu puteau fi considerate ca având un caracter durabil și că valoarea subvențiilor pentru producătorii de păstrăvi, inclusiv pentru solicitant, continua să fie ridicată. DAO a considerat, de asemenea, că solicitantul nu putea cere Comisiei să îi revizuiască rata subvenției numai pe baza deprecierii lirei turcești și că Comisia trebuie să ia în considerare alte scheme de subvenționare pentru producătorii de păstrăvi de care solicitantul ar putea să beneficieze. În opinia DAO, Comisia trebuie să țină seama și de alți factori, cum ar fi faptul că prețurile de import din Turcia au subcotat în mod semnificativ prețurile din Uniune.

                     (10)

                     Comisia a reamintit că cererea de reexaminare intermediară nu s-a bazat numai pe deprecierea lirei turcești, astfel cum a afirmat DAO. Dimpotrivă, principalul motiv al cererii de reexaminare a fost afirmația conform căreia nivelul subvențiilor pentru solicitant a scăzut după modificarea legislativă care a avut loc în Turcia în 2016. În al doilea rând, a observat, de asemenea, că domeniul de aplicare al reexaminării s-a limitat la evaluarea nivelului de subvenționare în ceea ce îl privește pe solicitant. Nivelul subcotării (care a fost legat de o evaluare a unui prejudiciu cauzat industriei din Uniune) nu a făcut obiectul respectivei reexaminări. În consecință, Comisia a evaluat nivelul subvențiilor cu privire la solicitant, precum și caracterul durabil al modificărilor abordate mai jos, în considerentele 30-57.

                     (11)

                     În urma comunicării constatărilor și a comunicării suplimentare, DAO și-a reiterat opinia potrivit căreia fluctuația unei monede nu poate fi considerată o modificare cu caracter durabil, iar Comisia ar fi trebuit să analizeze măsura în care deprecierea a contribuit la evoluția nivelului de subvenționare.

                     (12)

                     Comisia a acceptat afirmația potrivit căreia cursul de schimb pentru moneda din Turcia a fluctuat după ancheta inițială și că, astfel, fluctuația ratei de schimb nu poate fi considerată o modificare cu caracter durabil. Cu toate acestea, nu a fost de acord cu afirmația DAO potrivit căreia ar fi trebuit să ia în considerare cursul de schimb din ancheta inițială ca fiind „de referință” în vederea evaluării efectului fluctuațiilor sale asupra calculării cuantumului subvenționării. Deși fluctuațiile cursului de schimb afectează în mod inevitabil calculul noii subvenției pentru solicitant, motivul pentru recalculare este impactul modificării legislative din 2016 asupra solicitantului. Prin urmare, Comisia a respins afirmația.

               1.6.   Chestionarul și vizita de verificare

                     (13)

                     Comisia a căutat și a verificat toate informațiile pe care le-a considerat necesare pentru a evalua impactul avut asupra solicitantului de modificările juridice în ceea ce privește implementarea schemei de subvenționare directă.

                     (14)

                     Comisia a trimis un chestionar solicitantului (inclusiv societăților afiliate) și autorităților turce. S-au primit răspunsuri complete la chestionar de la ambele părți. Comisia a verificat informațiile furnizate în răspunsurile la chestionar la sediul solicitantului.

               1.7.   Comunicarea constatărilor

                     (15)

                     La 27 februarie 2020, Comisia a informat toate părțile interesate cu privire la faptele și motivele principale pe baza cărora intenționa să propună modificarea nivelului taxei aplicabile în cazul solicitantului. Părților interesate li s-a oferit ocazia de a formula observații până la 12 martie 2020 și de a solicita o audiere cu Comisia și/sau cu consilierul-auditor pentru proceduri comerciale. Comisia a analizat observațiile formulate de părțile interesate și le-a luat în considerare, după caz. În urma comunicării constatărilor, Comisia a organizat o audiere a solicitantului la 12 martie 2020.

                     (16)

                     În urma evaluării observațiilor prezentate de părți după comunicarea constatărilor, Comisia a făcut o comunicare suplimentară la 3 aprilie 2020. Aceasta a informat toate părțile interesate cu privire la intenția sa de a modifica nivelul taxei propuse pentru solicitant în documentul de informare generală inițial. Părților interesate li s-a oferit ocazia de a formula observații referitor la faptele și considerațiile nou-propuse până la 8 aprilie 2020 și de a solicita o audiere cu Comisia și/sau cu consilierul-auditor pentru proceduri comerciale. Comisia a analizat noile observații formulate de părțile interesate și le-a luat în considerare, după caz.

               2.   PRODUSUL CARE FACE OBIECTUL REEXAMINĂRII ȘI PRODUSUL SIMILAR

         2.1.   Produsul care face obiectul reexaminării

                     (17)

                     Produsul care face obiectul reexaminării este păstrăvul-curcubeu (Oncorhynchus mykiss):

                                 —

                                 viu, cântărind cel mult 1,2 kg fiecare; sau

                                 —

                                 proaspăt, refrigerat, congelat și/sau afumat:

                                 —

                                 sub formă de pește întreg (cu cap), cu sau fără branhii, eviscerat sau nu, cântărind cel mult 1,2 kg fiecare; sau

                                 —

                                 fără cap, cu sau fără branhii, eviscerat sau nu, cântărind cel mult 1 kg fiecare; sau

                                 —

                                 sub formă de fileuri cântărind cel mult 400 g fiecare,
                                 originar din Turcia și care se încadrează în prezent la codurile NC ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 și ex 0305 43 00 (codurile TARIC 0301919011, 0302118011, 0303149011, 0304429010, 0304829010 și 0305430011) (denumit în continuare „produsul care face obiectul reexaminării”).

                     (18)

                     Ca și în ancheta inițială, Comisia a constatat că produsele fabricate în Uniune și produsele fabricate în Turcia sunt produse similare în sensul articolului 2 litera (c) din regulamentul de bază.

               3.   REZULTATELE ANCHETEI

         3.1.   Ancheta inițială

                     (19)

                     Subvențiile pentru producția de păstrăv din Turcia sunt reglementate printr-un decret adoptat anual de guvernul turc. Decretul prevede condițiile de bază și cuantumul subvențiilor pentru producția în acvacultură în Turcia. Procedurile și principiile referitoare la punerea în aplicare a decretului sunt stabilite ulterior prin comunicate emise de Ministerul Alimentației, Agriculturii și Zootehniei din Turcia în fiecare an.

                     (20)

                     În ancheta inițială, subvențiile au fost acordate în temeiul Decretului nr. 2013/4463 din 7 martie 2013 privind subvențiile agricole pentru anul 2013 și publicat în Monitorul Oficial nr. 28612 din 8 aprilie 2013 (denumit în continuare „Decretul din 2013”). Acest decret viza păstrăvii produși în 2013.

                     (21)

                     În temeiul decretului, au fost acordate subvenții tuturor producătorilor de păstrăvi care dețin o autorizație de producție valabilă referitoare la o unitate de piscicultură. O licență de producție putea avea ca obiect producția realizată în mare, într-un rezervor de acumulare sau producția situată pe uscat. Un producător de păstrăvi putea deține mai multe licențe de producție (unități de piscicultură) situate în același rezervor de acumulare sau în aceeași zonă în mare.

                     (22)

                     Producția pentru fiecare dintre aceste licențe a fost eligibilă pentru subvenții până la următoarele limite: 0,65 lire turcești („TL”) pe kg de păstrăv pentru o producție de până la 250 de tone pe an; pentru o producție între 251 și 500 de tone, producătorii de păstrăvi au primit jumătate din sumă (0,325 TL/kg). Nu s-a putut primi nicio subvenție pentru producția de peste 500 de tone.

                     (23)

                     În perioada anchetei inițiale, solicitantul deținea 13 unități de piscicultură (denumite în continuare „ferme”) (corespunzând unui număr de 13 licențe). Acesta a beneficiat de subvenții pentru 11 dintre unitățile sale de piscicultură.

               3.2.   Constatările din Regulamentul de punere în aplicare (UE) 2018/823

                     (24)

                     În Regulamentul de punere în aplicare (UE) 2018/823, Comisia a evaluat modificarea legislativă din 2016 și impactul său asupra nivelului general de subvenționare a producătorilor de păstrăvi din Turcia.

                     (25)

                     Comisia a constatat că, în 2016, subvențiile au fost acordate producătorilor de păstrăvi în temeiul Decretului nr. 2016/8791 (6) privind sprijinul agricol care urmează să fie acordat în 2016 (denumit în continuare „Decretul din 2016”). În plus, Comunicatul nr. 2016/33 (7) privind sprijinirea acvaculturii a detaliat condițiile de acordare a subvențiilor.

                     (26)

                     În timp ce cuantumul subvenției exprimat în TL/kg a rămas la nivelul din 2013, un nou articol 4.16 din Decretul din 2016 a exclus de la subvenționare fermele cu licențe care erau „situate în aceeași zonă potențială stabilită de Minister, în același rezervor de acumulare sau în rezervorul regional de acumulare situat în aceeași zonă”.

                     (27)

                     În temeiul respectivului articol și spre deosebire de situația înregistrată în cursul anchetei inițiale, în cazul în care un producător de păstrăvi deținea mai mult de o licență de producție (sau „unitate de piscicultură”) în același zonă potențială în largul mării, astfel cum este definită de către minister, în același rezervor (de acumulare) sau în aceleași rezervoare situate în aceleași regiuni, care aparțineau aceleiași persoane sau aceleiași întreprinderi/societăți, aceste licențe sau unități piscicole au fost considerate ca reprezentând o singură licență sau unitate aparținând respectivei societăți, iar subvenția directă trebuia plătită conform respectivei interpretări.

                     (28)

                     Cu toate acestea, Comisia a concluzionat că această limitare nu a afectat în mod substanțial nivelul global al subvențiilor primite în cazul unei părți importante a producătorilor de păstrăvi din Turcia în ansamblu. În plus, întrucât guvernul turc introdusese noi subvenții, pe baza previziunilor bugetare pentru anii următori, Comisia a concluzionat că reducerea subvențiilor în general poate fi doar temporară și nu poate fi considerată o modificare de durată.

                     (29)

                     În același timp, Comisia a observat că impactul a fost diferit la nivel de societate comercială, în funcție de situația specifică legată de producția fiecăreia dintre acestea. Producția de păstrăvi din Turcia se bazează pe întreprinderi familiale și este un sector fragmentat, compus în principal din întreprinderi mici și mijlocii. În cazul acestor societăți comerciale mici, dacă dețineau una sau mai puține ferme în aceeași zonă, numărul licențelor pentru care puteau primi subvenții rămânea același. Cu toate acestea, începând din 2016, societățile comerciale care dețineau mai mult de o licență în aceeași regiune sau zonă în cadrul vechiului regim puteau beneficia de subvenții directe numai pentru una dintre acestea. Prin urmare, deși majoritatea societăților (mici) au fost afectate doar într-o măsură limitată sau nu au fost afectate deloc de reforma din 2016, era probabil ca societățile sau grupurile de societăți, precum solicitantul, să fie afectate de modificare în mod mai pronunțat.

               3.3.   Impactul modificării legislative asupra solicitantului și alte subvenții primite de solicitant în perioada anchetei de reexaminare („PAR”)

         3.3.1.   Subvenții directe acordate solicitantului

                     (30)

                     În 2018, subvențiile au fost acordate producătorilor de păstrăvi în temeiul Decretului nr. 2018/11460 (8) privind sprijinul agricol care urmează să fie acordat în 2018 (denumit în continuare „Decretul din 2018”). În plus, Comunicatul nr. 2018/24 (9) privind sprijinirea acvaculturii a detaliat condițiile de acordare a subvențiilor. Astfel cum s-a confirmat în ancheta inițială, aceste măsuri reprezintă subvenții care pot face obiectul unor măsuri compensatorii [a se vedea considerentele 61 și 62 din Regulamentul de punere în aplicare (UE) nr. 1195/2014 al Comisiei (10)]. Comisia a revizuit valoarea subvenționării acordate solicitantului în cursul PAR.

                     (31)

                     În cursul PAR (2018), solicitantul dispunea de 11 unități de piscicultură. Unitățile de piscicultură erau situate în 3 regiuni diferite. Înainte de modificarea legislativă, solicitantul era eligibil să primească subvenții pentru toate cele 11 unități ale sale (a se vedea considerentul 22). Cu toate acestea, ca urmare a modificării legislative din 2016 și în conformitate cu legislația în vigoare în cursul PAR, era eligibil să primească subvenții pentru produsul care face obiectul reexaminării pentru o unitate din fiecare regiune.

                     (32)

                     Astfel, în cursul PAR, solicitantul a beneficiat de subvenții numai pentru 2 din cele 11 unități ale sale (11), în limitele din Decretul din 2018 menționate mai jos (în comparație cu 11 unități care ar fi fost eligibile pentru subvenții în temeiul legislației în vigoare înainte de 2016).

                     (33)

                     Cuantumurile subvențiilor în timpul PAR au fost următoarele: până la o producție de 250 de tone, subvenția a fost stabilită la 0,75 TL/kg; între 250 și 500 de tone, subvenția a fost stabilită la 0,375 TL/kg și nu s-a acordat nicio subvenție pentru producția de peste 500 de tone (12).

                     (34)

                     Urmând aceeași metodologie ca cea stabilită în ancheta inițială, pentru peștele din crescătoriile proprii, beneficiul total pentru solicitant a fost valoarea medie a subvenției directe primite în cursul PAR. Pentru peștele achiziționat, beneficiul a fost calculat pe baza subvențiilor totale acordate de autoritățile turce și împărțit la cantitatea totală de păstrăvi produsă în Turcia. Calculul beneficiului a dus la o rată ad valorem a subvenției de 1,44 %.

                     (35)

                     În urma comunicării constatărilor, solicitantul a susținut că schema de sprijin pentru „bunele practici agricole” s-a încheiat în 2019 și că, prin urmare, Comisia nu trebuie să țină seama de aceasta pentru calcularea subvenției indirecte. Solicitantul a susținut, de asemenea, că nivelul taxei de administrare care trebuie dedus din valoarea subvenției nu este de 0,2 %, ci de 2 %.

                     (36)

                     Comisia a acceptat aceste două afirmații și a recalculat ratele subvenției în consecință. Calculul beneficiului a dus la o nouă rată a subvenției ad valorem de 1,42 %.

                     (37)

                     De asemenea, solicitantul a susținut că Comisia ar fi trebuit să țină seama de modificarea criteriilor de eligibilitate din 2019. Conform noilor condiții, un fermier ar putea beneficia de 0,75 TL/kg pentru o cantitate maximă de 350 de tone de producție. Astfel, în comparație cu 2018, beneficiul maxim per licență de pescuit a scăzut. Comisia a considerat că trebuie să își bazeze calculele numai pe datele verificate din PAR. Prin urmare, a respins afirmația.

                     (38)

                     În urma comunicării constatărilor, DAO a menționat și noile condiții de eligibilitate pentru subvențiile directe din 2019. Conform afirmațiilor DAO, în 2019, un fermier care produce între 250 și 350 de tone ar putea primi mai multe subvenții decât în 2018. Prin urmare, DAO a solicitat Comisiei să stabilească dacă, în 2019, solicitantul a putut achiziționa peștele de la acești fermieri și, prin urmare, a putut beneficia în mod indirect de mai multe subvenții decât în 2018.

                     (39)

                     Comisia a reamintit mai întâi că, în 2019, valoarea maximă a subvenției acordate pentru fiecare licență de pescuit a scăzut (a se vedea considerentul 37). Prin urmare, fermierii care cresc peste 350 de tone de păstrăvi au primit mai puține subvenții per licență de pescuit. Dacă solicitantul ar fi achiziționat pește de la acești fermieri, ar fi beneficiat de mai puține subvenții decât în 2018. În al doilea rând, ca și în PAR, calculul subvențiilor indirecte a trebuit să se bazeze pe o subvenție medie per tonă de pește achiziționat. Această medie nu putea reflecta situația fiecărui fermier de la care solicitantul a cumpărat pește. Prin urmare, Comisia a respins afirmația.

               3.3.2.   Sprijin pentru creșterea păstrăvilor destinați reproducerii în incubatoare protejate împotriva bolilor

                     (40)

                     În 2018, autoritățile turce au introdus o nouă schemă de sprijin pentru creșterea păstrăvilor destinați reproducerii în incubatoare protejate împotriva bolilor. Această nouă schemă nu a fost analizată în cadrul anchetei inițiale. Condițiile și cuantumul sprijinului au fost precizate în Decretul din 2018 și în Comunicatul nr. 2018/24 (a se vedea considerentul 30).

                     (41)

                     În cazul în care o societate comercială exploatează un incubator pentru păstrăvi care îndeplinește anumite criterii de siguranță, aceasta ar putea beneficia de subvenția de 60 TL pe bucată pentru cel mult 10 000 de bucăți (valoarea maximă a subvenției care putea fi primită era de 600 000 TL pe an).

                     (42)

                     Comisia a considerat că sprijinul (sub forma unei subvenții directe) a constituit subvenții pentru producția de păstrăvi similare subvențiilor directe, și anume o contribuție financiară care conferă un beneficiu în conformitate cu articolul 3 alineatul (1) litera (a) punctul (i) și cu articolul 3 alineatul (2) din regulamentul de bază. Deoarece sprijinul a fost acordat producătorilor de păstrăvi, Comisia a concluzionat că schema era una specifică în sensul articolului 4 alineatul (2) litera (a) din regulamentul de bază. Beneficiul a constat în subvenții directe acordate producătorilor de păstrăvi care îndeplineau criteriile de eligibilitate.

                     (43)

                     Astfel, s-a concluzionat că sprijinul poate fi considerat o subvenție care poate face obiectul unor măsuri compensatorii.

                     (44)

                     În timpul vizitei de verificare, administratorul de producție al societății a menționat că societatea investise și ar investi în continuare în echipamente pentru a deveni eligibilă pentru subvenție în anii următori. Cu toate acestea, directorul executiv al societății comerciale și reprezentanții legali au respins aceste informații, susținând că o astfel de decizie ar fi fost supusă aprobării membrilor consiliului de administrație și, în orice caz, nu se prevedea că va fi luată în viitor.

                     (45)

                     Având în vedere informațiile clare și lipsite de ambiguitate oferite de către administratorul de producție cu privire la măsurile de investiții adoptate în trecut și declarațiile contradictorii ale reprezentanților societății în cursul vizitei de verificare, Comisia a considerat că este probabil ca societatea să beneficieze în viitor de schemă și a calculat un beneficiu maxim de 0,72 %, exprimat ca rată ad valorem a subvenției. Comisia a comunicat părților intenția sa prin documentul de informare generală.

                     (46)

                     În urma comunicării constatărilor, autoritățile turce și solicitantul au contestat intenția Comisiei, exprimată în documentul de comunicare, de a aplica măsuri compensatorii referitor la schemă. Aceste părți au susținut că solicitantul nu îndeplinea condițiile pentru a beneficia de această schemă și că nu s-a adresat guvernului în acest sens. De asemenea, nu a existat nicio plată din partea guvernului către solicitant nici în 2018, nici în 2019 în cadrul acestei scheme. Guvernul turc a subliniat, de asemenea, că, în orice caz, schema avea o durată limitată, de trei ani.

                     (47)

                     La 23 martie 2020, solicitantul a prezentat și o scrisoare oficială pentru a contracara îndoielile exprimate de Comisie cu privire la posibilitatea de a beneficia, în viitor, de orice subvenție în cadrul schemei. Solicitantul s-a angajat să nu facă nicio investiție până în 2025 pentru a deveni eligibil în cadrul schemei. În plus, în cazul în care investiția se realizează în 2025 sau ulterior, nicio societate afiliată a grupului Kiliç nu va depune vreo cerere în cadrul acestei scheme.

                     (48)

                     În urma transmiterii scrisorii de către solicitant, DAO a susținut că scrisoarea era un element de probă auto-constituit, pe care Comisia nu trebuie să îl în considerare. DAO a susținut că, în plus, solicitantul nu și-a asumat niciun angajament față de alte scheme de subvenții.

                     (49)

                     Pe baza informațiilor de mai sus, Comisia a reevaluat dacă era probabil ca solicitantul să primească beneficii în cadrul schemei în viitor și a fost asigurată de guvern, prin observațiile formulate, că solicitantul nu era eligibil în cadrul schemei și nu a depus nicio cerere în cursul PAR sau în 2019. În plus, Comisia a luat act de scrisoarea societății din 23 martie 2020 prin care declară că nu va deveni eligibilă cel puțin până în 2025. În ceea ce privește argumentul invocat de DAO, potrivit căruia scrisoarea ar fi fost un element de probă auto-constituit și care a sosit doar după comunicarea constatărilor, Comisia a considerat că scrisoarea a fost transmisă cu ocazia comunicării, și anume în timp util pentru exercitarea drepturilor solicitantului și, prin urmare, fondul său nu poate fi neglijat. În plus, Comisia are datoria de a evalua toate observațiile primite efectiv, în caz contrar, scopul comunicării constatărilor fiind zădărnicit. Scrisoarea reprezintă un angajament ferm al solicitantului și se referă la evaluarea probabilității de a primi beneficii cu titlu de compensare în viitor în cadrul acestei scheme. Prin urmare, faptul că scrisoarea nu menționează alte scheme de subvenții este irelevant. În acest context, Comisia a decis să nu instituie măsuri compensatorii împotriva acestei scheme.

                     (50)

                     În urma comunicării suplimentare, DAO a reiterat obligația Comisiei de a lua în considerare factori referitori la o perioadă ulterioară perioadei de anchetă, iar Comisia ar fi trebuit să își confirme evaluarea inițială prin includerea sprijinului în calcul. În special, DAO a formulat obiecții cu privire la decizia Comisiei de a considera scrisoarea solicitantului drept dovadă fiabilă. Acesta a susținut că decizia consiliului de administrație nu este obligatorie și ar putea fi modificată în orice moment. În opinia sa, aceasta a constituit o încălcare a principiului juridic fundamental potrivit căruia unei societăți nu i se permite să creeze un element de probă în favoarea sa, contrar informațiilor din vizita de verificare privind o măsură de investiții luată în trecut.

                     (51)

                     Comisia a considerat că decizia de a nu institui măsuri compensatorii referitoare la schemă nu s-a bazat doar pe scrisoarea de angajament a solicitantului, ci și pe alte elemente de fapt, cum ar fi informațiile furnizate de guvern, potrivit cărora solicitantul nu a solicitat sprijin și nici nu era eligibil în temeiul acestei scheme. Comisia și-a reiterat sarcina de a evalua toate informațiile și elementele de probă primite după comunicarea constatărilor și, în acest context, faptul că solicitantul și-a asumat angajamentul în acest scop nu a fost decisiv pentru evaluarea probabilității ca solicitantul să beneficieze de respectiva schemă în viitor. În plus, a amintit că nu se contestă faptul că solicitantul nu a făcut toate investițiile necesare pentru a deveni eligibil pentru sprijin în cadrul schemei respective. Prin urmare, Comisia a respins afirmația.

                     (52)

                     În cele din urmă, întrucât problema instituirii de măsuri compensatorii pentru orice sprijin acordat pentru creșterea păstrăvilor destinați reproducerii în incubatoare protejate împotriva bolilor a devenit fără obiect, Comisia nu a inclus observațiile formulate de DAO cu privire la calculul adecvat al beneficiilor viitoare în cadrul acestei scheme.

               3.3.3.   Împrumuturi subvenționate

                     (53)

                     În cursul PAR, solicitantul a beneficiat de șase împrumuturi preferențiale, în vederea finanțării capitalului circulant. Împrumuturile au fost acordate de Banca Agricolă a Republicii Turcia (Türkiye Cumhurriyetti Ziraat bankasi sau „Ziraat Bankasi”) pentru împrumuturi legate în mod specific de producția agricolă și de Türk Eximbank (13) pentru împrumuturile legate de activitățile de export. Aceste informații sunt în concordanță cu constatările anchetei inițiale (14) și, întrucât nu a fost furnizată nicio dovadă că situația s-a schimbat, Comisia a stabilit că ambele bănci pun în aplicare politica de stat și sunt organisme publice în sensul regulamentului de bază.

                     (54)

                     Temeiul juridic relevant a fost Decretul 2018/11188 (credite de investiții și operaționale cu dobândă scăzută pentru producția agricolă din partea Ziraat Bank) și programul de reescontare al Türk Eximbank (15).

                     (55)

                     Beneficiul pentru solicitant a constat în furnizarea unor rate ale dobânzii mai mici decât cele disponibile în mod normal pe piață. Comisia a alocat beneficiul legat de programul de reescontare vânzărilor la export, în timp ce celelalte împrumuturi subvenționate pentru întreaga producție a grupului au fost alocate vânzărilor totale. Beneficiul total din cele șase împrumuturi a dus la o rată ad valorem a subvenției de 0,15 %.

                     (56)

                     În urma comunicării constatărilor, solicitantul a susținut că, în cazul unuia dintre împrumuturile contestate, a trebuit să plătească un comision, în timp ce împrumutul de referință a fost acordat fără comision. Acesta a susținut că Comisia ar fi trebuit să reducă beneficiul în consecință. Comisia a constatat că, pentru o comparație echitabilă, calculele au trebuit să fie utilizate doar pentru compararea ratelor dobânzii, fără alte taxe bancare, pentru împrumutul real sau pentru împrumutul de referință. Prin urmare, Comisia a respins afirmația.

                     (57)

                     În plus, solicitantul a contestat utilizarea aceleiași valori de referință de către Comisie, pentru a stabili un beneficiu în cazul a două dintre împrumuturile care făceau obiectul unor măsuri compensatorii acordate în perioade diferite. În plus, acesta a susținut că rata dobânzii pentru unul dintre împrumuturile contestate a fost fixată pe o bază lunară (și nu anuală) și, prin urmare, rata dobânzii pe care solicitantul a primit-o a fost stabilită la o rată a pieței. Comisia a acceptat ambele afirmații. Acest lucru a dus la o nouă rată a subvenției ad valorem pentru aceste împrumuturi, și anume de 0,13 %.

               3.4.   Noi rate compensatorii pentru solicitant

                     (58)

                     Beneficiul total pentru solicitant a dus la o rată ad valorem a subvenției de 1,55 %:

                                 Subvenție directă

                                 1,42 %

                                 Împrumuturi subvenționate

                                 0,13 %

                                    Total

                                    1,55 %

                     (59)

                     Concluziile de mai sus se referă la situația specifică a solicitantului și, prin urmare, nu afectează nivelul ratelor subvenției pentru societățile enumerate în anexa la regulamentul inițial.

                     (60)

                     După comunicarea constatărilor și comunicarea suplimentară, autoritățile turce au susținut că Comisia ar fi trebuit să recalculeze rata subvenției pentru „toate celelalte societăți”. Comisia a respins argumentul, reiterând faptul că reexaminarea intermediară parțială și constatările sale privind reducerea semnificativă a nivelului subvenției se refereau numai la solicitant. Comisia a reamintit, de asemenea, că faptele constatate față de toți ceilalți producători de păstrăvi din Turcia au rămas neschimbate. În această privință, Comisia a observat, de asemenea, că, astfel cum se menționează în avizul de deschidere (secțiunea 5), în cazul în care o parte interesată consideră că este justificată o reexaminare a măsurilor aplicabile acesteia, partea în cauză poate solicita o reexaminare în temeiul articolului 19 din regulamentul antisubvenții de bază.

                     (61)

                     În urma comunicării constatărilor, autoritățile turce au afirmat că, în cazul în care Comisia nu ar fi luat în considerare beneficiul acordat pentru „creșterea păstrăvilor destinați reproducerii în incubatoare protejate împotriva bolilor”, rata subvenției ad valorem totală ar fi fost de minimis. Acestea au reiterat această afirmație după comunicarea suplimentară. Comisia a reamintit că pragul de minimis este de 1 %, dar, pentru țările în curs de dezvoltare, este de 2 %. În plus, a reamintit că, pentru aplicarea articolului 14 alineatul (5), o țară este considerată țară în curs de dezvoltare dacă este inclusă în anexa II la Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (JO L 303, 31.10.2012, p. 1) (16). Întrucât Turcia nu este inclusă pe lista țărilor eligibile în temeiul regulamentului în cauză, Comisia a respins cererea.

               3.5.   Modificarea semnificativă a circumstanțelor și caracterul durabil al modificării legislative

                     (62)

                     Constatările de mai sus referitoare la situația specifică a solicitantului au confirmat constatările din Regulamentul de punere în aplicare (UE) 2018/823, rezumate în considerentele 24-29 de mai sus. Deși regulamentul menționat anterior a evaluat situația generală în ceea ce privește toți producătorii de păstrăvi din Turcia (și anume, situația unui producător mediu de păstrăvi), a constatat, de asemenea, că, în urma modificării legislative din 2016, anumiți producători de păstrăvi au primit subvenții cu mult reduse [considerentul 49 din Regulamentul de punere în aplicare (UE) 2018/823].

                     (63)

                     Comisia a concluzionat că acesta este cazul solicitantului. În primul rând, a observat că rata subvenției ad valorem nou calculată, de 1,55 %, a reprezentat o scădere semnificativă în comparație cu rata de 9,5 % stabilită în ancheta inițială.

                     (64)

                     În al doilea rând, solicitantul nu a putut beneficia de multe alte scheme de subvenții pentru a compensa integral reducerea subvenției directe (17).

                     (65)

                     În plus, modificarea legislativă care a dus la scăderea numărului de ferme piscicole a fost introdusă în 2016 și a rămas în vigoare în PAR (2018) și în 2019 (18), adică deja pentru o perioadă de 4 ani. Guvernul Turciei nu a comunicat Comisiei niciun plan de reinstituire a criteriilor de eligibilitate aplicabile înainte de 2016. Prin urmare, Comisia a considerat modificarea din 2016 ca fiind o modificare de durată în sensul articolului 19 alineatul (4) din regulamentul de bază.

                     (66)

                     După comunicarea constatărilor și după comunicarea suplimentară, DAO a contestat constatarea Comisiei potrivit căreia scăderea subvențiilor primite de solicitant avea un caracter durabil. În opinia sa, Comisia ar fi trebuit să evalueze caracterul durabil al schemei de subvenționare în ansamblu și nu ar fi trebuit să se concentreze doar asupra modificării din 2016 a doar uneia dintre schemele de subvenționare. În continuare, DAO a susținut că, după 2016, autoritățile turce au continuat să introducă noi scheme de subvenționare pentru a compensa scăderea subvențiilor ca urmare a modificării din 2016, și anume subvenții pentru producția în sisteme închise, subvenții pentru păstrăvi de peste 1 kg, subvenții pentru bune practici agricole și subvenții pentru etichetarea peștelui. De asemenea, potrivit DAO, Comisia nu a luat în considerare la calcularea noilor condiții de eligibilitate „sprijinul pentru creșterea păstrăvilor destinați reproducerii în incubatoare protejate împotriva bolilor” și majorarea din 2019 a sumei maxime care poate fi primită. În plus, DAO a considerat că orice investiție nouă realizată de solicitant pentru a obține sprijinul ar fi realizată pe baza unui împrumut subvenționat, acordat de autoritățile publice.

                     (67)

                     Astfel cum s-a explicat mai sus, Comisia a evaluat nu numai efectul modificării legislative din 2016 asupra solicitantului, ci și orice nouă schemă de subvenționare de care solicitantul ar fi putut beneficieze în cursul PAR și după și a constatat că solicitantul nu era eligibil să primească nicio subvenție pentru schema de producție în sisteme închise, întrucât producția sa de păstrăvi este situată în rezervoare de acumulare, nu într-un sistem închis care îndeplinește cerințele de eligibilitate. Comisia a constatat, de asemenea, că subvențiile pentru etichetarea produselor pescărești și pentru bunele practici agricole au fost oprite în 2018 și, respectiv, în 2019. În plus, Comisia a constatat și a verificat că subvenția pentru păstrăvii de peste 1 kg a fost în beneficiul păstrăvilor de peste 1,2 kg, adică păstrăvii care nu se încadrează în definiția produsului în cauză. În cele din urmă, astfel cum se explică în considerentele 40-52, solicitantul nu a beneficiat de sprijinul pentru incubatoare protejate împotriva bolilor în cursul PAR și nu există probabilitatea ca solicitantul să primească un astfel de sprijin până în 2025. În vederea reevaluării noilor informații, astfel cum se explică în considerente 46 și 47, Comisia a concluzionat că solicitantul nu ar beneficia în viitor de nicio subvenție în cadrul schemei „sprijin pentru creșterea păstrăvilor destinați reproducerii în incubatoare protejate împotriva bolilor”.

                     (68)

                     De asemenea, Comisia a considerat că afirmația potrivit căreia solicitantul ar finanța orice echipament nou printr-un împrumut subvenționat s-a bazat pe o posibilitate, mai degrabă decât pe dovezi concrete. În consecință, Comisia a respins argumentul.

                     (69)

                     Pe baza celor de mai sus, Comisia a considerat că, în temeiul articolului 19 alineatul (4) din regulamentul de bază și pe baza constatărilor de mai sus, circumstanțele în ceea ce privește subvenționarea s-au modificat semnificativ, iar scăderea subvențiilor directe are un caracter durabil în ceea ce îl privește pe solicitant.

               3.6.   Concluzie

                     (70)

                     Din considerentele de mai sus rezultă că taxa compensatorie pentru solicitant trebuie modificată, astfel cum se prevede în secțiunea 3.4.

                     (71)

                     Măsurile prevăzute în prezentul regulament sunt conforme cu avizul comitetului instituit prin articolul 15 alineatul (1) din Regulamentul (UE) 2016/1036 al Parlamentului European și al Consiliului (19),

               ADOPTĂ PREZENTUL REGULAMENT:

            Articolul 1
            În ceea ce îl privește pe solicitant, articolul 1 alineatul (2) din Regulamentul de punere în aplicare (UE) 2015/309 se modifică după cum urmează:

                        Societate

                        Taxa compensatorie

                        Codul adițional TARIC

                        BAFA Su Ürünleri Yavru Üretim Merkezi Sanayi Ticaret AŞ

                        1,5 %

                        B965

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 mai 2020.

                  Pentru Comisie

                  Președintele

               Ursula VON DER LEYEN

            (1)  JO L 176, 30.6.2016, p. 55.

            (2)  Regulamentul de punere în aplicare (UE) 2015/309 al Comisiei din 26 februarie 2015 de instituire a unei taxe compensatorii definitive și de percepere definitivă a taxei provizorii aplicate importurilor de anumiți păstrăvi-curcubeu originari din Turcia (JO L 56, 27.2.2015, p. 12).

            (3)  Regulamentul de punere în aplicare (UE) 2018/823 al Comisiei din 4 iunie 2018 de încheiere a reexaminării intermediare parțiale a măsurilor compensatorii aplicabile importurilor de anumiți păstrăvi-curcubeu originari din Republica Turcia (JO L 139, 5.6.2018, p. 14).

            (4)  Considerentul 49 din Regulamentul de punere în aplicare (UE) 2018/823.

            (5)  Aviz de deschidere a unei reexaminări intermediare parțiale a măsurilor compensatorii aplicabile importurilor de anumiți păstrăvi-curcubeu originari din Republica Turcia (JO C 176, 22.5.2019, p. 24).

            (6)  Decretul nr. 2016/8791 privind subvențiile pentru agricultură pentru anul 2016, din Turcia, din 25 aprilie 2016 (pus în aplicare retroactiv de la 1 ianuarie 2016).

            (7)  „Comunicatul privind sprijinirea acvaculturii” nr. 2016/33 cu privire la punerea în aplicare a Decretului nr. 2016/8791 a fost publicat în Jurnalul Oficial la 3 august 2016.

            (8)  Decretul nr. 2018/11460 privind subvențiile pentru agricultură pentru anul 2018, din Turcia, din 2 februarie 2018 (pus în aplicare retroactiv de la 1 ianuarie 2018).

            (9)  „Comunicatul privind sprijinirea acvaculturii” nr. 2018/24 cu privire la punerea în aplicare a Decretului nr. 2018/11460 a fost publicată în Jurnalul Oficial la 29 mai 2018.

            (10)  Regulamentul de punere în aplicare (UE) nr. 1195/2014 al Comisiei din 29 octombrie 2014 de instituire a unei taxe compensatorii provizorii la importurile de anumiți păstrăvi-curcubeu originari din Turcia (JO L 319, 6.11.2014, p. 1).

            (11)  Într-una dintre regiuni, solicitantul creștea păstrăv de peste 1,2 kg (produs care nu era vizat de anchetă) și nu utiliza unitatea pentru a crește păstrăv de crescătorie încadrat la produsul în cauză. Acesta este motivul pentru care a beneficiat de subvenții pentru 2 dintre cele 3 regiuni eligibile.

            (12)  Plafoanele au fost introduse prin legislația adoptată în 2017.

            (13)  Programul poate fi implementat direct de către Türk Eximbank sau cu implicarea băncilor private.

            (14)  A se vedea considerentele 67 și 69 din Regulamentul de punere în aplicare (UE) nr. 1195/2014 al Comisiei.

            (15)  Informații detaliate sunt furnizate în documentul intitulat „Principii de punere în aplicare și circulara privind creditele de reescont și serviciile care aduc câștiguri din schimburile valutare (programul de reescontare).

            (16)  Decizia de punere în aplicare 2014/918/UE a Comisiei din 16 decembrie 2014 de încheiere a procedurii antisubvenție privind importurile de fibre discontinue din poliester originare din Republica Populară Chineză, India și Vietnam (JO L 360, 17.12.2014, p. 65), considerentul 76, nota de subsol 3.

            (17)  Astfel cum se explică în considerentele 32-41, beneficiul primit pentru creșterea păstrăvilor destinați reproducerii în incubatoare protejate împotriva bolilor și prin împrumuturile subvenționate a majorat rata subvenției pentru grupul Kiliç cu doar 0,72 % și, prin urmare, nu a compensat scăderea subvențiilor directe.

            (18)  În 2019, valoarea maximă a subvențiilor per licență a fost de 0,75 TL/kg pentru o cantitate maximă de 350 000 kg În comparație cu 2018, aceasta a reprezentat o scădere globală a sumei maxime primite pentru fiecare licență de piscicultură.

            (19)  Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO L 176, 30.6.2016, p. 21).


title: Regulamentul de punere în aplicare (UE) 2019/1256 al Comisiei din 23 iulie 2019 de modificare a Regulamentului de punere în aplicare (UE) 2015/943 privind măsurile de urgență de suspendare a importurilor de fasole uscată provenind din Nigeria, în ceea ce privește prelungirea perioadei de aplicare (Text cu relevanță pentru SEE.)

text:
                  24.7.2019

                  RO

                  Jurnalul Oficial al Uniunii Europene

                  L 196/3

         REGULAMENTUL DE PUNERE ÎN APLICARE (UE) 2019/1256 AL COMISIEI
         din 23 iulie 2019
         de modificare a Regulamentului de punere în aplicare (UE) 2015/943 privind măsurile de urgență de suspendare a importurilor de fasole uscată provenind din Nigeria, în ceea ce privește prelungirea perioadei de aplicare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1),
         întrucât:

                     (1)

                     Regulamentul (CE) nr. 178/2002 stabilește principiile generale care reglementează alimentele și siguranța alimentară la nivelul Uniunii și la nivel național. Acesta prevede măsuri de urgență care trebuie luate de Comisie în cazul în care există dovezi că produsele alimentare importate dintr-o țară terță sunt susceptibile de a constitui un risc grav pentru sănătatea umană.

                     (2)

                     Regulamentul de punere în aplicare (UE) 2015/943 al Comisiei (2) a suspendat importul în Uniune de fasole uscată încadrată la codul NC 0713 39 00 din Nigeria din cauza numărului mare de cazuri de contaminare cu substanța activă neautorizată diclorvos la niveluri care depășesc cu mult doza acută de referință stabilită provizoriu de Autoritatea pentru Siguranța Alimentară. În așteptarea punerii în aplicare de către Nigeria a măsurilor adecvate de gestionare a riscurilor, interdicția trebuia să se aplice până la 30 iunie 2016.

                     (3)

                     Regulamentul de punere în aplicare (UE) 2016/874 al Comisiei (3) a extins suspendarea importului de fasole uscată din Nigeria până la 30 iunie 2019 și a aplicat două coduri NC suplimentare, 0713 35 00 și 0713 90 00, din cauza prezenței continue a substanței diclorvos în fasolea uscată importată din Nigeria și a imposibilității de a realiza în scurt timp respectarea legislației Uniunii în domeniul alimentar în ceea ce privește reziduurile de pesticide.

                     (4)

                     În februarie 2018, Nigeria a prezentat un nou plan de acțiune și a declarat că obiectivul său era de a controla și de a raționaliza în special fasolea uscată, de a consolida mediul juridic și de reglementare și de a construi elemente fundamentale pentru producția de calitate a fasolei uscate. Cu toate acestea, Comisia înțelege că Nigeria nu a pus încă în aplicare planul de acțiune și nici nu a acordat niciun mijloc bugetar pentru punerea sa în aplicare. Stadiul implementării de către Nigeria a planului de acțiune în ceea ce privește gestionarea integrată a dăunătorilor și conținuturile maxime aplicabile de pesticide nu permite să se concluzioneze că sunt respectate cerințele Uniunii în ceea ce privește reziduurile de pesticide de pe fasolea uscată în cauză.

                     (5)

                     Prin urmare, durata suspendării importurilor ar trebui prelungită cu încă trei ani, pentru a permite Nigeriei să pună în aplicare măsurile adecvate de gestionare a riscurilor și să ofere garanțiile necesare.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Articolul 5 din Regulamentul de punere în aplicare (UE) 2015/943 se înlocuiește cu următorul text:

                  „Articolul 5
                  Prezentul regulament intră în vigoare în ziua următoare datei publicării în Jurnalul Oficial al Uniunii Europene.
                  Se aplică până la 30 iunie 2022.”

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 iulie 2019.

                  Pentru Comisie

                  Președintele

               Jean-Claude JUNCKER

            (1)  JO L 31, 1.2.2002, p. 1.

            (2)  Regulamentul de punere în aplicare (UE) 2015/943 al Comisiei din 18 iunie 2015 privind măsurile de urgență de suspendare a importurilor de fasole uscată provenind din Nigeria și de modificare a anexei I la Regulamentul (CE) nr. 669/2009 (JO L 154, 19.6.2015, p. 8.)

            (3)  Regulamentul de punere în aplicare (UE) 2016/874 al Comisiei din 1 iunie 2016 de modificare a Regulamentului de punere în aplicare (UE) 2015/943 privind măsurile de urgență de suspendare a importurilor de fasole uscată provenind din Nigeria (JO L 145, 2.6.2016, p. 18).


title: Regulamentul De Punere În Aplicare (UE) 2019/1683 Al Comisiei din 2 octombrie 2019 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Crème d’Isigny (DOP)]

text:
                  9.10.2019

                  RO

                  Jurnalul Oficial al Uniunii Europene

                  L 258/8

         REGULAMENTUL DE PUNERE ÎN APLICARE (UE) 2019/1683 AL COMISIEI
         din 2 octombrie 2019
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Crème d’Isigny” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Crème d’Isigny”, înregistrată în temeiul Regulamentului (CE) nr. 1107/96 al Comisiei (2). Această modificare include o schimbare a denumirii „Crème d’Isigny” în „Crème d’Isigny”/„Crème fraîche d’Isigny”.

                     (2)

                     Printr-o scrisoare din data de 16 octombrie 2017, autoritățile franceze au comunicat Comisiei că, în temeiul articolului 15 alineatul (4) din Regulamentul (UE) nr. 1151/2012, s-a acordat o perioadă tranzitorie, până la 31 decembrie 2022, pentru 10 operatori care sunt stabiliți pe teritoriul Franței și care îndeplinesc condițiile prevăzute la articolul menționat, în conformitate cu Decretul din 12 septembrie 2017 privind modificarea caietelor de sarcini ale denumirilor de origine protejate „Beurre d’Isigny” și „Crème d’Isigny”, publicat la 20 septembrie 2017 în Jurnalul Oficial al Republicii Franceze. Printr-o scrisoare din data de 26 septembrie 2018, autoritățile franceze au comunicat textul unui nou decret, din 30 august 2018, de modificare a Decretului din 12 septembrie 2017, care includea numele operatorilor respectivi. În cursul procedurii naționale de opoziție, acești operatori, care au comercializat în mod legal produsul „Crème d’Isigny” în mod continuu timp de cel puțin cinci ani înainte de depunerea cererii, au prezentat declarații de opoziție. Șase operatori și-au exprimat opoziția cu privire la următoarea dispoziție: „Vacile în lactație dispun fiecare de cel puțin 35 de ari de pajiște (naturală, temporară sau anuală), din care cel puțin 20 de ari de pășune sau cel puțin 10 ari de pășune completați cu hrănirea cu furaje pe bază de iarbă”. Operatorii în cauză sunt: GAEC des normandes (SIRET: 38531072700016), GAEC des Quesnel (SIRET: 41022988100011), GAEC du chalet (SIRET: 34005162200017), GAEC de la cour des mares (SIRET: 34897314000026), GAEC du hameau (SIRET: 38259121200016) și GAEC du petit flot (SIRET: 43783781800016). Doi operatori și-au exprimat opoziția cu privire la următoarea dispoziție: „Iarba în formă proaspătă sau conservată constituie cel puțin 40 % din rația furajeră exprimată în substanță uscată, în medie în cursul celor minim 7 luni de pășunat”. Operatorii în cauză sunt: EARL des clôtures (SIRET: 51075733900013) și GAEC du Clos Roset (SIRET: 48310227300016). Doi operatori și-au exprimat opoziția cu privire la următoarea dispoziție: „În cadrul rației furajere zilnice, proporția sa (iarbă proaspătă sau conservată) nu trebuie să fie mai mică de 20 %, exprimată în substanță uscată, până la sfârșitul anului (cu excepția pășunatului)”. Operatorii în cauză sunt: GAEC de la Ronchette (SIRET: 49754563200018) și GAEC du Village Culot.

                     (3)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (4)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Crème d’Isigny” (DOP).

            Articolul 2
            Protecția acordată în temeiul articolului 1 face obiectul perioadei de tranziție acordate de Franța, în temeiul articolului 15 alineatul (4) din Regulamentul (UE) nr. 1151/2012, operatorilor care îndeplinesc condițiile prevăzute la articolul respectiv, în conformitate cu Decretele din 12 septembrie 2017 și din 30 august 2018 privind modificarea caietelor de sarcini ale denumirilor de origine protejate „Beurre d’Isigny” și „Crème d’Isigny”, publicate la 20 septembrie 2017 și, respectiv, la 6 septembrie 2018 în Jurnalul Oficial al Republicii Franceze.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 2 octombrie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1107/96 al Comisiei din 12 iunie 1996 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului. (JO L 148, 21.6.1996, p. 1.).

            (3)  JO C 176, 22.5.2019, p. 7.